પાઠ 21
એક પરદેશી સ્ત્રીનો વિશ્વાસ
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 6: ઈસુ શિક્ષક અને સાજાપણું આપનાર
	હેતુ
	બાળકોને શીખવવું કે ઈસુ બધાં કુળો અને જાતિઓના લોકોને પ્રેમ કરે છે. તે ઇચ્છે છે કે આપણે સૌ તેમના પર ભરોસો રાખીએ અને દુષ્ટતાના સામર્થ્યમાંથી છૂટકારો પામીએ.

	શાસ્ત્રવાંચન
	માર્ક 7:25-30

	મુખપાઠ કલમ
	યોહાન 10:16
“મારાં બીજાં ઘેટાં પણ છે, જે આ વાડાનાં નથી … તેઓ પણ મારો અવાજ સાંભળશે …”



પાઠની રજૂઆત
શરૂઆત
જ્યારે બીજા કુળનું કોઈ આવીને તમારી બાજુના આંગણામાં રહેવા લાગે ત્યારે શું થાય છે? તેઓ જુદી ભાષા બોલે છે, જુદું ખાવાનું ખાય છે કે જુદી રીતે બનાવે છે, તેમના રિવાજો જુદા હોય છે. આપણે ઘણીવાર તેમના પર અવિશ્વાસ રાખીએ છીએ કારણ કે આપણે તેમને ઓળખતા કે સમજતા નથી.
પાઠના મુખ્ય મુદ્દાઓ
	1.એક પરદેશી સ્ત્રી એક વાર ઈસુને મળવા આવી. તે યહૂદી ન હતી. યહૂદીઓ પોતાની પ્રજાના ન હોય તેવા દરેકને બિનયહૂદી કહેતા.
સ્ત્રી ખૂબ ચિંતિત હતી, કારણ કે તેની દીકરીને અશુદ્ધ આત્મા વળગ્યો હતો. તેણે ઈસુને મદદ કરવા વિનંતી કરી (માર્ક 7:25-26).
	2.ઈસુએ તેની વિનંતીનો જવાબ એક વાર્તા દ્વારા આપ્યો. વર્ગને 7:27 વાંચી સંભળાવો. ઈસુનો અર્થ એ હતો કે તે યહૂદીઓ (વાર્તાનાં બાળકો)ને મદદ કરવા આવ્યા હતા. જે તેમનું હતું તે બીજાઓ (વાર્તાના કૂતરાં)ને આપી શકાય નહિ (યહૂદીઓ ઘણીવાર બીજી પ્રજાઓના લોકોને કૂતરાં કહેતા, કારણ કે તેઓ તેમને તુચ્છ ગણતા).
ઈસુ કહેતા હતા કે જો તે યહૂદીઓને મદદ કરતાં પહેલાં પરદેશીઓને મદદ કરે, તો તે બાળકોને ખવડાવતાં પહેલાં કૂતરાંને ખવડાવવા જેવું થશે!
	3.પણ સ્ત્રી એટલી સહેલાઈથી પાછી હટે તેમ ન હતી. તેણે જવાબ આપ્યો, “હા, પ્રભુ, પણ મેજ નીચેનાં કૂતરાં પણ બાળકોના ટુકડા ખાય છે” (7:28).
ચિત્ર 21 બતાવો. ચિત્રમાં કૂતરો જોયો? ડાબી બાજુનો માણસ કદાચ તે ઘરનો માલિક છે જ્યાં ઈસુ રોકાયા હતા (7:24).
	4.ઈસુએ આ પરદેશી સ્ત્રીના તેમનામાંના વિશ્વાસ અને ભરોસાનો બદલો આપ્યો. તેમણે તેને કહ્યું કે ઘરે પાછી પહોંચશે ત્યારે તેને પોતાની નાની દીકરી સાજી મળશે (7:29-30).
ઈસુ બધાં કુળો અને પ્રજાઓના લોકોને પ્રેમ કરે છે. તે ઇચ્છે છે કે આખી દુનિયાના દરેક જણ તેમનામાં વિશ્વાસ રાખે અને દુષ્ટતાના સામર્થ્યમાંથી છૂટકારો પામે.
મુખપાઠ કલમ દૃઢ કરાવો
વાર્તા પ્રત્યે આપણો પ્રતિભાવ
આપણે જાણીએ છીએ કે ઈસુ દુનિયાનાં બધાં કુળોના લોકોને પ્રેમ કરે છે. તો આપણી નજીક રહેવા આવેલા બીજા કુળના લોકો સાથે આપણે કેવું વર્તન કરવું જોઈએ? પરદેશીઓ સમાજનો ભાગ બની શકે તે માટે જુદી જુદી રીતો વિચારવામાં વર્ગને મદદ કરો. જ્યારે આપણે ઈસુનો પ્રેમ બીજાઓ સાથે વહેંચીએ છીએ, ત્યારે આપણે ઈશ્વરનું કામ કરીએ છીએ.

